ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ และเงื่อนไขการจ่ายค่าทดแทนความเสียหาย เพื่อการสำรวจหาสถานที่ตั้ง ซ่อมหรือบำรุงรักษา ระบบโครงการข่ายพลังงาน พ.ศ. 2556
ประกาศคณะกรรมการกำกับกิจการพลังงาน
ประกาศคณะกรรมการกำกับกิจการพลังงาน
เรื่อง
หลักเกณฑ์ วิธีการ และเงื่อนไขการจ่ายค่าทดแทนความเสียหาย เพื่อการสำรวจหา
สถานที่ตั้ง
ซ่อมหรือบำรุงรักษา ระบบโครงข่ายพลังงาน
พ.ศ. ๒๕๕๖
 

อาศัยอำนาจตามความในมาตรา ๑๐๕ และมาตรา ๑๐๙
แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓ ของรัฐธรรมนูญแห่งราชอาณาจักรไทย
พ.ศ. ๒๕๕๐ บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับกิจการพลังงานจึงออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ
และเงื่อนไขการจ่ายค่าทดแทนความเสียหาย เพื่อการสำรวจหาสถานที่ตั้ง หรือ
ซ่อมบำรุงรักษาระบบโครงข่ายพลังงาน พ.ศ. ๒๕๕๖

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในประกาศนี้
ค่าทดแทนความเสียหาย หมายความว่า
เงินค่าทดแทนที่ผู้รับใบอนุญาตต้องจ่ายให้แก่เจ้าของหรือผู้ครอบครองอสังหาริมทรัพย์
หรือผู้ทรงสิทธิอื่น เพื่อชดใช้ความเสียหายใด ๆ
หรือเสื่อมประโยชน์ต่ออสังหาริมทรัพย์หรือทรัพย์สินจากการดำเนินการของผู้รับใบอนุญาตตามมาตรา
๑๐๕ และมาตรา ๑๐๙

ข้อ ๔ เมื่อผู้รับใบอนุญาตมีความจำเป็นจะต้องเข้าไปใช้สอยหรือครอบครองอสังหาริมทรัพย์
ซึ่งมิใช่ที่อยู่อาศัยของบุคคลใดเป็นการชั่วคราว ทั้งนี้ เพื่อประโยชน์ในการสำรวจหาสถานที่ตั้งระบบโครงข่ายพลังงานตามมาตรา
๑๐๕
หรือเพื่อประโยชน์ในการซ่อมบำรุงรักษาระบบโครงข่ายพลังงานหรือเป็นการจำเป็นสำหรับการป้องกันอันตรายหรือความเสียหายที่จะเกิดแก่ระบบโครงข่ายพลังงานตามมาตรา
๑๐๙ และในการเข้าดำเนินการดังกล่าวผู้รับใบอนุญาตทำให้เกิดความเสียหายหรือเสื่อมประโยชน์
ต่ออสังหาริมทรัพย์หรือทรัพย์สินโดยประการใด ๆ
ให้ผู้รับใบอนุญาตจ่ายค่าทดแทนความเสียหายนั้น ๆ
แก่เจ้าของหรือผู้ครอบครองอสังหาริมทรัพย์
หรือผู้ทรงสิทธิอื่นในขณะเข้าไปดำเนินการ

ข้อ ๕ ค่าทดแทนความเสียหายที่ผู้รับใบอนุญาตจะจ่ายตามข้อ
๔ นั้น ให้จ่ายตามความเสียหายที่เกิดขึ้นจริงตามวิธีการ ดังต่อไปนี้
(๑) กรณีเป็นความเสียหายที่เกิดแก่ต้นไม้หรือพืชผล
ให้จ่ายตามบัญชีราคากลางต้นไม้และพืชผล
ที่สำนักงานคณะกรรมการกำกับกิจการพลังงานประกาศใช้อยู่ในขณะที่เกิดความเสียหาย
(๒) กรณีเป็นความเสียหายที่เกิดแก่สิ่งปลูกสร้าง
ให้จ่ายตามบัญชีราคากลางอาคาร
โรงเรือนหรือสิ่งปลูกสร้างที่สำนักงานคณะกรรมการกำกับกิจการพลังงานประกาศใช้อยู่ในขณะนั้นที่เกิดความเสียหาย
(๓) กรณีก่อให้เกิดเสื่อมประโยชน์ในที่ดิน
ให้จ่ายตามบัญชีราคาประเมินทุนทรัพย์เพื่อเรียกเก็บค่าธรรมเนียมในการจดทะเบียนสิทธิและนิติกรรม
หรือบัญชีราคาที่ดินที่มีการกำหนดไว้เพื่อเรียกเก็บภาษีบำรุงท้องที่ที่ประกาศใช้อยู่ในขณะนั้น
ทั้งนี้
โดยให้ใช้บัญชีที่มีราคาสูงกว่าเป็นเกณฑ์ในการคำนวณ

ข้อ ๖ ในกรณีที่เจ้าของหรือผู้ครอบครองทรัพย์สินหรือผู้ทรงสิทธิอื่น
ไม่ยินยอมตกลงในจำนวนเงินค่าทดแทนความเสียหาย
จะขอรับเงินค่าทดแทนไปก่อนโดยขอสงวนสิทธิอุทธรณ์ไว้ก็ได้ แต่ทั้งนี้
การใช้สิทธิการอุทธรณ์ให้เป็นไปตามระเบียบคณะกรรมการกำกับกิจการพลังงานว่าด้วยหลักเกณฑ์
วิธีการ และเงื่อนไขการอุทธรณ์และการพิจารณาอุทธรณ์ การคัดค้านและการพิจารณาคำร้องคัดค้าน
พ.ศ. ๒๕๕๒

ข้อ ๗ ให้ประธานกรรมการกำกับกิจการพลังงานเป็นผู้รักษาการ
และมีอำนาจวินิจฉัยชี้ขาดปัญหาเกี่ยวกับการปฏิบัติตามประกาศนี้


ประกาศ
ณ วันที่ ๙ ธันวาคม พ.ศ. ๒๕๕๖
ดิเรก ลาวัณย์ศิริ
ประธานกรรมการกำกับกิจการพลังงานประธาน







ปริยานุช/ผู้จัดทำ
๗ มกราคม ๒๕๕๗

โชติกานต์/ผู้ตรวจ
๗ มกราคม ๒๕๕๗


[๑] ราชกิจจานุเบกษา
เล่ม ๑๓๐/ตอนพิเศษ ๑๙๐ ง/หน้า ๘๒/๒๖ ธันวาคม ๒๕๕๖